Fjernet bilder av «Top Gear»-programledere fra BBC-hjemmeside
Torsdag ettermiddag fjernet likegodt den britiske statskanalen ansiktene til de tre «Top Gear»-programlederne fra logoen på deres hjemmeside. Det eneste som står igjen, er hjelmen til programmets mystiske og anonyme testsjåfør, «The Stig». Dermed kan det se ut til at heller ikke Richard Hammond (45) og James May (52) fortsetter i det populære bilprogrammet etter de siste ukers hendelser. BBC har ikke kommentert oppdateringen av hjemmesiden offentlig ennå, men tilhengerne av programmet har allerede tolket den nye logoen som slutten på «Top Gear» slik de kjenner det. «Deres nye banner er bare en trist konstatering over hva dere har mistet og enhver oppdatering vil strø salt i et sår som aldri vil leges», skriver en bruker til TV-kanalen på Twitter. «Nå som Richard, James og Jeremy har forlatt BBC kan en annen TV-kanal eller Netflix ansette dem, så de kan ødelegge for nye «Top Gear», skriver en annen. Hammon og May har ikke kommet med noen bekreftelse på om de slutter i programmet, men på infosiden til James Mays Twitter-side omtaler han seg selv som «tidligere TV-programleder», noe han har gjort siden Clarkson fikk sparken. Den populære programlederen måtte slutte i BBC etter at han angivelig slo til en produsent under en krangel om manglende matservering på hotellet de bodde på mens de gjorde opptak i North Yorkshire. I forrige uke uttalte James May til Sky News at han ikke visste hva han skulle jobbe med fremover. – Uansett, hvor stor idiot jeg syns han er, så liker jeg å jobbe med Jeremy, sa han til TV-kanalen. Tidligere ble det kjent at «Top Gear Live»-showene i Stavanger, som ble utsatt etter Clarkson-sparkingen, ikke bliravlyst likevel, men skifter navn til «Clarkson, Hammond og May Live».
Etter at Jeremy Clarkson (54) fikk sparken fra «Top Gear» har det blitt spekulert i om hva som skal skje med TV-kjendisenes to programledermakkere. Nå kan fansen ha fått svaret fra BBC.